kardosdrur/scandi-wiki huggingface dataset:
Melby (Kalundborg)

Melby er en tidligere landsby beliggende i Årby Sogn, Ars Herred, Kalundborg Amt (senere Vestsjællands Amt) syd for Kalundborg. I dag er Melby mest kendt for sit store olieraffinaderi og nærheden til Asnæsværket.

Historie 
Melby landsby bestod i 1682 af 15 gårde. Det samlede dyrkede areal udgjorde 484,6 tønder land skyldsat til 101,26 tønder hartkorn. Dyrkningsformen var trevangsbrug.

En bymæssig udvikling indtrådte først efter 2. verdenskrig med oprettelsen af et olieraffinaderi i 1960 af Tidewater Oil Company (nu Statoil Refining Denmark Raffinaderiet) og Asnæsværket i 1959. I forlængelse heraf nedsattes et byudviklingsudvalg, som udarbejdede en byudviklingsplan for Kalundborgegnen i 1963. Denne forudså, at hele området mellem købstaden og Melby skulle inddrages i inderzone til omgående byudvikling, samt at der i tilknytning hertil skulle udlægges områder i mellemzone til byudvikling på længere sigt. Trods de store industrielle anlæg er der dog næsten ikke sket nogen boligudvikling, og de store markområder øst for landsbyens område ligger fortsat ubebyggede hen.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Erik Kaufmann: "27 slags planer. Oversigt over og kritisk analyse af den offentlige fysiske planlægning i Danmark", SBI-byplanlægning 4, Statens Byggeforskningsinstitut, København 1966.
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 

Byer i Kalundborg Kommune
Grenaa Havn

Grenaa Havn er havnen i Grenaa på Djurslands østligste spids. Havnen er både trafik- og erhvervshavn.

Historie 
Der har formodentlig været anløbssted for mindre skibe langt tilbage i historien omkring udløbet af Djurså, hvorigennem det var muligt at sejle helt op til Grenaas bymidte. Byen og havnen var i middelalderen et vigtigt handelsknudepunkt, hvor der blandt andet blev udskibet meget korn til Norge. Havnen er i flere omgange blevet renoveret, men forfaldt efterhånden i 1700-tallet.

I 1813 blev den første egentlige havn anlagt i Grenaa, men den blev allerede få årtier senere afløst af en ny havn, der denne gang blev anlagt ved Kattegats kyst i perioden 1874-1879. I 1934 blev færgeruten Grenaa-Hundested indviet, og i 1960 åbnede færgeruten til Varberg. I 2000 blev havnen til et aktieselskab, og i de seneste år har flere store virksomheder, specielt inden for energisektoren, etableret sig på havnen.

En miljøvurdering om udvidelsen af havnen blev udgivet i september 2017.
Planen var da at udvide havnen med omkring 664.000 kvadratmeter.

Anlæg 
Færgeanlæggene ligger på sydhavnen, hvor der i dag er færgeforbindelse til Anholt og Halmstad (tidligere Varberg). Dertil kommer linjefart med gods på NORlines' rute PL fra Swinoujscie til Kirkenes.

Bulkterminalen omfatter flere kraner, opbevaringsområder, herunder tyve pakhuse på i alt 24.000 m². Blandt de mest transporterede varegrupper er korn og foderstoffer, træflis og -piller, kemikalier, sand og grus, vejsalt samt skrot.

Samlet set omfatter Grenaa Havn et areal på 1,425 millioner m². Den samlede kajlængde er på 2,5 km, og der er tre færgelejer samt to ro-ro-lejer.

Infrastruktur 
Havnen har en jernbanestation med forbindelse til Grenaa Station; ruten er udelukkende godsbane.

Der er vejforbindelse fra havnen via primærrute 16, der blandt andet omfatter den tidligere færgerute til Hundested, til Randers samt primærrute 15 til Aarhus. Nordre Kattegatvej er en ny omfartsvej, der skal lede den tunge trafik til rute 16 uden om selve byen.

Økonomi 
Grenaa Havn er et aktieselskab, der er 100 % ejet af Norddjurs Kommune.

Havnen havde i 2016 en nettoomsætning på 53 millioner kr og et nettoresultat på 8 millioner. Den beskæftiger 17 mand.

Referencer

Eksterne henvisninger 
 Grenaa Havns hjemmeside

Havne i Danmark
Havn
Havn
Bellingmo Station

Bellingmo Station (Bellingmo stasjon eller Bellingmo holdeplass) er en jernbanestation på Rørosbanen, der ligger i Alvdal kommune i Norge. Stationen består af et spor og en kort perron med et læskur i træ.

Stationen blev åbnet som trinbræt 1. august 1898. Oprindeligt hed den Bellingmoen, men den skiftede navn til Bellingmo i april 1921. Den blev opgraderet til holdeplads 1. april 1904 men atter nedgraderet til trinbræt 2. maj 1967. Betjeningen med persontog blev indstillet 16. juni 2002 men genoptaget 1. september 2003. Det var meningen, at betjeningen med persontog skulle indstilles igen 9. december 2012, men Stortinget vedtog imidlertid at opretholde den i forbindelse med vedtagelsen statsbudgettet for 2013.

Ved stationens åbning i 1877 blev der opført en banevogterbolig efter tegninger af Peter Andreas Blix. Den blev revet ned i 1970.

Litteratur

Eksterne henvisninger

Noter 

Stationer på Rørosbanen
Etableret i 1898
Jernbanestationer i Hedmark
Alvdal Station

Alvdal Station (Alvdal stasjon) er en jernbanestation på Rørosbanen, der ligger i byområdet Alvdal i Alvdal kommune i Norge. Stationen består af nogle få spor, to perroner, en stationsbygning i rødmalet træ med ventesal, busstoppested og en parkeringsplads. Stationen kan benyttes ved besøg på kunstmuseet og fantasiverdenen Aukrustsenteret.

Stationen åbnede 17. oktober 1877 sammen med den sidste del af banen mellem Koppang og Røros. Oprindeligt hed den Lilleelvedal, men den skiftede navn til Alvdal 1. juni 1919. Den blev fjernstyret 26. november 1991 og gjort ubemandet 1. januar 1997.

Stationsbygningen blev opført til åbningen i 1877 efter tegninger af Peter Andreas Blix.

Litteratur

Eksterne henvisninger 

Stationer på Rørosbanen
Etableret i 1877
Jernbanestationer i Hedmark
Auma Station

Auma Station (Auma stasjon) er en jernbanestation på Rørosbanen, der ligger i Tynset kommune i Norge. Stationen består af to spor og en perron med et læskur. Desuden er der et sidespor til Auma tømmerterminal, hvorfra der jævnligt kører tømmertog.

Stationen åbnede som holdeplads 1. juli 1878, året efter at banen stod færdig. Den blev opgraderet til station 8. juni 1912 men blev nedgraderet til holdeplads 1. juni 1923 for atter at blive station igen 16. juni 1946. Den blev nedgraderet til trinbræt 28. maj 1972. Betjeningen med persontog blev indstillet 16. juni 2002 men genoptaget i januar 2006.

Stationsbygningen blev opført i træ til åbningen i 1877 efter tegninger af Peter Andreas Blix. Stationen kom til at danne model for mange af stationerne på Rørosbanen. Der blev gjort forsøg på at frede stationsbygningen, men den blev revet ned i 2008 på grund af manglende vedligeholdelse.

Litteratur

Eksterne henvisninger

Noter 

Stationer på Rørosbanen
Etableret i 1878
Jernbanestationer i Hedmark
Civilisationssammenstød over en elevator på piazza Vittorio

Civilisationssammenstød over en elevator på piazza Vittorio er en roman skrevet af den italienske forfatter med algerisk baggrund, Amara Lakhous. Romanen udkom først på arabisk. Den er udgivet i 2006 ved forlaget Edizioni e/o og er udkommet på dansk i 2018 ved Forlaget Palomar.

Resumé

Romanen er bygget om omkring et multikulturelt samfund i en opgang i en beboelsesejendom på Piazza Vittorio i Rom, hvor der bor udlændinge med forskellige nationaliteter og religioner, og italienere fra forskellige egne af landet. Elevatoren er central for plottet: her er der sket et mord, og alle beboerne har hver sin opfattelse af hvem morderen er.  

Romanens hovedperson Amedeo, som er en velintegreret og veluddannet politisk flygtning fra Algeriet, kommer til orde efter hvert kapitel og giver udtryk for sit syn på både integration, religion, politik, identitet, racisme, på regionale modsætninger i Italien og det italienske bureaukrati.

Struktur

Romanen er bygget op omkring elleve personers vidnesbyrd i relation til et mystisk drab på Piazza Vittorio i Rom. De elleve personers opfattelse af hvad sandheden er, samt deres holdninger, meninger og fordomme om sig selv og hinanden udgør i alt elleve kapitler. Hvert kapitel efterfølges af et såkaldt "hyl", hvor hovedpersonen Amedeo kommenterer det, der er blevet sagt og fortæller om sin fortid i Algeriet og baggrunden for sin flugt til Italien.

Temaer

Centralt tema i romanen er identitetsspørgsmålet. Der ses  kultursammenstød på  forskellige planer: både mellem migranterne og italienerne, migranterne indbyrdes og mellem Nord- og Syditalienere.

Stiltræk

Romanen kan læses som en krimikomedie, der tematiserer migration og integration i Italien, eller som en mere eksistentiel roman, der omhandler identitet og erindring.

Forfatteren anvender ironi og humor for at illustrere de sproglige og kulturelle forskelle personerne imellem.
Romaner fra Italien
Litteratur i 2006
Foucaultpendul

Et Foucaultpendul, er et pendul opkaldt efter den franske fysiker Léon Foucault. Pendulet kræver et stort set friktionsløst ophæng og en længde på lodsnoren der er tilpasset lokalitetens breddegrad/tyngdekraft. Herved viser pendulet Jordens egen-rotation, idet pendulet hele tiden svinger i samme retning i forhold til Universet, uanfægtet at Jorden drejer om sig selv. Observerer man Foucaultpendulet over nogle timer, ser det ud som om svingningsretningen drejer rundt, men det er Jorden og ikke pendulet der drejer. Denne tilsyneladende effekt kan også beskrives med den fiktive kraft Corioliskraften.

Første gang offentligheden fik lejlighed til at se Foucaults pendul var i Paris Observatoriet i 1851. Få uger senere ophængte han sit mest kendte pendul, i Panthéon kirken i Paris, en 28 kg tung messing betrukket lodkugle i en wire på 67 m.

Der er installeret Foucaulpenduler flere steder i Verden. bl.a. på Københavns Universitets GeoCenter, Øster Voldgade 10 og på Steno Museet i Aarhus.

Kilder

Eksterne henvisninger 

Klassisk mekanik
Rotation
Kinesiske ekspedition til Tibet (1910)

Den kinesiske ekspedition til Tibet i 1910 eller den kinesiske invasion af Tibet i 1910 var en militærkampagne fra Qing-dynastiets side for at etablere et direkte styre over Tibet i begyndelsen af 1910. Ekspeditionen besatte Lhasa den 12. februar og afsatte officielt den 13. Dalai Lama den 25. februar.

Qing-styret over Tibet blev etableret i begyndelsen af det 18. århundrede efter den kinesiske ekspedition til Tibet i 1720, men det var i det væsentlige et protektorat snarere end et direkte overherredømme. Det faktiske styre faldt også betydeligt med den gradvise svækkelse af Qing-dynastiet i det 19. århundrede.

Efter den britiske ekspedition til Tibet i 1904 og den kinesisk-britiske traktat i 1906 besluttede Qing at etablere et direkte styre over Tibet og sendte således en sådan ekspedition i 1910. Som professor Dawa Norbu sagde: "Den britiske militærekspedition og den efterfølgende konvention gjorde, at Kineserne indså, at deres magt i Tibet var forsvundet. Så i 1910 invaderede Kina Tibet, og Dalai Lama flygtede til Indien."

I slutningen af vinteren 1910 var manchu-regeringen i Beijing rasende på den trettende Dalai Lama. Hans regering afskar, efter at have oplevet opløsningen af sine domæner i Kham af Qing-administratorer og af frygt for, at ambanen (manchuregeringens repræsentant) i Lhasa ville fjerne hans tidsbegrænsede myndighed, denne kejserlige officer af den indkomst, som den tibetiske regering havde garanteret ham i en forudgående aftale med Qing-hoffet. Da en redningskolonne ankom til Lhasa fra Sichuan for at redde ambanen ud af hans isolation, flygtede Dalai Lama til Britisk Indien. 

Den direkte styre over Tibet viste sig imidlertid at blive kortvarigt: efter Xinhai-revolutionens udbrud og Xinhai Lhasa-uroen i 1911-1912 blev Qing-styret i det væsentlige afsluttet i Lhasa og andre dele af Tibet. Alle Qing-styrker forlod Tibet inden udgangen af 1912.

Noter

Litteratur 
 Melvyn C. Goldstein: A History of Modern Tibet, Volume 1: 1913-1951: The Demise of the Lamaist State. University of California Press. 1989, 
 
 Dawa Norbu: Tibet : the road ahead. New Delhi: HarperCollins Publishers India 1999. . OCLC 68481965.
 Max Oidtmann: "Playing the Lottery with Sincere Thoughts: the Manchus and the selection of incarnate lamas during the last days of the Qing" (Academia.edu, 40)

Ekspedition til Tibet (1910)
Tibets historie
Pariserobservatoriet

Pariserobservatoriet (på fransk: L'Observatoire de Paris) er et astronomisk observatorium beliggende i Paris. Observatoriet der blev foreslået opført i 1667 under Louis XIV, med det formål at forbedre Frankrigs maritime magt, blev færdiggjort i 1671, tre år før Greenwichobservatoriet i London. Observatoriet, der i dag primært fungerer som forskningsinstitut, har også afdelinger i Parisforstaden Meudon og i byen Nançay syd for.

Siden 1679 har observatoriet årligt udgivet: Connaissance des Temps (dansk: Kendskab til tiden), verdens ældste almanak. Oprindeligt benyttede man formørkelser af Jupiters måner til at hjælpe søfolk til at bestemme længdegraden af positionen.

I 1913 udvekslede Pariserobservatoriet, uafbrudt over en længre periode, radiobølger med United States Naval Observatory i Washington, D.C. Eksperimentet gik ud på at finde den eksakte forskel i længdegrader mellem de to institutter.

Kilder

Eksterne henvisninger 

Astronomiske observatorier
14. arrondissement
Idealcombi

Idealcombi A/S er en dansk familieejet vindues-producent, der producerer vinduer og døre i Hurup, Thy. Udover at levere vinduer og døre til det danske marked eksporterer Idealcombi også vinduer og døre til Storbritannien, Irland, Norge og Island.

Historie 
I 1973 startede Henning og Bent Søgaard produktionen af vinduer i deres forældres lade. I dag har sønnerne Mikael og Martin Søgaard overtaget styringen af Idealcombi, som nu er den største vindues-fabrik i Danmark, beliggende i Hurup Thy.

Tidslinie 
 1973 - Bent og Henning Søgaard starter produktion af vinduer forældrenes lade i Ørum, Thy.
 1981 - Aktieselskabet Ideal Vinduet dannes og har nu 20 medarbejdere.
 1984 - Åbning af ny 3500 m² fabrik i Hurup, Thy.
 1988 - Første Træ/Alu karm/ramme-vindue ved navn CombiFrame vinduet - Resultat af et samarbejde med KPK Døre og Vinduer i aktieselskabet CombiFrame A/S.
 1998 - Introducerede som de første i Danmark fingerskarret træ til vinduer, hvor knaster blev fjernet.
 2002 - Ideal Vinduet A/S og CombiFrame A/S fusionerer og bliver til Idealcombi A/S.
 2004 - Samlet produktions areal er nået 56.000 m² på fabrikken i Hurup, Thy.
 2005 - Idealcombi introducerer som de første Varm Kant som en standard i alle vinduer og døre.
 2008 - Færdiggørelsen af yderligere 17.000 m² fabrikshal og nyt produktionsanlæg.
 2010 - Udvikling af en helt ny type vinduer, Idealcombi Futura+, med en kombination af Aluminium, PUR(opskummet polyurethan) og træ. 
 2014 - Lancering af den indadgående version af Futura+, Futura+i, som består af Aluminium, PUR og Aluminium.
 2015 - Lancering af anden generation kompositvinduerne Nation IC og Frame IC.

Referencer

Eksterne henvisninger 
Idealcombis hjemmeside

Danske virksomheder etableret i 1981
Byggematerialeproducenter i Danmark
Vallensbæk IF

Vallensbæk IF (Vallensbæk idrætsforening af 1939) eller VI39 er en sportsklub hvor man blandt andet kan spille fodbold, håndbold, tennis og gymnastik.

Deres adresse er Idræts Alle 2 Vallensbæk Strand.

Eksterne henvisninger 
 Foreningens hjemmeside

Idrætsforeninger i Danmark
IF
Etableret i 1939
Fodboldklubber i Sjællandsserien
Powers (whiskey)

Powers er et mærke af irsk whisky. Historisk har de produceret som single pot still whiskey, men flagskibsproduktet Powers Gold Label blev omdannet til en trippeldistilleret pot still og grain whiskyer i 1900-tallet. I de senere år har de lanceret adskillige single pot still-varianter under mærket Powers.

Historisk har Powers Gold Label været den bedst sælgende whisky i Irland, og i 2006 var den det stadig. Powers blev produceret første gange i 1791 af James Power, der var pub-ejer i Dublin.

Referencer 

Whisky fra Irland
Fødevarevirksomheder fra Irland
Lamassu

En lamassu (flertal lumasi) (Sumerisk: dlammař; akkadisk: lamassu; nogle gange kaldet lamassus) er en assyrisk beskyttende guddom, der ofte er afbildet med et menneskehoved, en krop fra en tyr eller en løve og fuglevinger. I nogle skriftlige kilder bliver den beskrevet som at repræsentere en kvindelig guddom. Et mindre anvendt navn er shedu, som referer til det mandlige modstykke til en lamassu. Lammasu eller lumasi repræsenterer dyrekredse, forældrestjerner eller stjernebillede.

Store lamassufigurer var op mod 6 meter høje, og er en vigtig del af assyrisk skulpturkunst, hvor de er de største figurer, som man kender til.

Referencer 

Mesopotamisk mytologi
Assyrien
Guder
Øster Å

Øster Å (også Østenå, tysk Ostenau) er en cirka 22 kilometer lang biflod til Arlåen i det vestlige Sydslesvig i Nordtyskland. Åen dannes ved sammenløb af flere mindre vandløb ca. 4 km nordøst for Lyngsted, passerer landsbyen Trelstrup og udmunder ved Bomsted og Almtorp (Almtrup) i Arlåen. Den danner på en strækning sogneskel mellem Joldelund og Fjolde Sogn. 

Åens navn er første gang dokumenteret 1512. Den har (af beboerne i Lyngsted) fået navn efter landsbyen Østerå (i dag i Lyngsted Kommune, Fjolde Sogn). Landsbyen selv har fået navn efter dens beliggenhed øst for åen. Åen skrives også Østenå, omdannet fra Østerå under påvirkning af landsbynavnet Østenå i Fjolde Sogn.

Til åen knytter sig folkesagnet (Pugmøllevej) om en planlagt vandmølle mellem Lyngsted og Kolkhede (Kolkærhede), som ikke blev til noget, efter at Nis Pug viste sig flere gange. Stedet ved Kolkhede kom senere til at omtales som Pugmølle.

Noter 

Sydslesvig
Floder i Slesvig-Holsten
Før vi mødte dig

Før vi mødte dig er det femte studiealbum af den danske sanger og sangskriver Rasmus Seebach, der udkom den 24. november 2017 af ArtPeople.

Før vi mødte dig debuterede på førstepladsen af hitlisten, med 22.083 solgte eksemplarer i den første uge, hvoraf 83 procent var CD-salg. Den efterfølgende uge lå albummet også på førstepladsen, med et salg på 7.533 enheder.

Anmeldelser 
Michael Jose Gonzalez fra Gaffa gav Før vi mødte dig fire ud af seks stjerner, og skrev: "Selvom det ville være spændende med lidt musikalsk fornyelse, er intet nyt i dette tilfælde godt nyt fra evigt Sympatiske Seebach" og betegnede albummet som "solid, ærlig og oprigtig popmusik".

I sin anmeldelse for Ekstra Bladet, gav Thomas Treo albummet tre ud af seks stjerner med ordene: "Seebachs styrke er stadig den melodiske flair, klare stemme og ligefremme facon, der vader godmodigt ind i lytteren, når han beretter om glæder og sorger fra palæet på Frederiksberg."

Spor

Hitlister og certificeringer

Ugentlige hitlister

Årslister

Certificeringer

Kilder

Eksterne henvisninger 
 

Rasmus Seebach-album
Album fra 2017
Kurokuma-vandfaldet

er et vandfald i Ajigasawa, Aomori-præfekturet, Japan.

Vandfaldet ligger i Takinosawa omkring 18 km fra udmundingen af Akashikawa (Akashi-kawa, oversat: Akaishi-floden), der afvander UNESCO's verdensarvsområde Shirakami-bjergene ved en biflod, 15 km vest for Iwakiyama (Iwaki-yama, oversat: Iwaki-bjerget).

Vandfaldet siges at ligne et billede af Guanyin, en østasiatisk Bodhisattva, med hænderne foldet i bøn, hvilket har ført til, at vandfaldet er omgærdet med religiøs veneration.

Der er store og små vandfald opstrøms og grene, og der er fodstier hvor man kan se 3 vandfald, herunder Kurokuma-vandfaldet, men højdeforskellen er store.

Der er bevoksninger af japansk bøg i det omkringliggende område.

Se også 
 100 vandfald i Japan

Litteratur 
 カドカワ日本名ネイバーフッド辞書編集委員会「かどかわ日本名ネイバーフッド・ディクショナリー（青森県）」、角川書店、1985

Eksterne henvisninger 
 The Best 100 Waterfalls of Japan

Vandfald i Japan
Julehits 2017

Julehits 2017 er et dansk opsamlingsalbum med julemusik udgivet den 3. november 2017 på Universal Music. Det viderefører det karakteristiske cover med blå snelandskab og Tuborg-julemand (med en fidget spinner i hånden), designet af Wibroe, Duckert & Partners. Det blev senest brugt på Most Wanted Christmas 2016.

Spor 
Band Aid - "Do They Know It's Christmas?"
Joey Moe - "Hey mor"
Ariana Grande - "Santa Tell Me"
Gulddreng - "Guld Jul"
Mariah Carey feat. Justin Bieber - "All I Want For Christmas Is You (SuperFestive!)"
YouKnowWho - "Finally It's Christmas Again"
Mel & Kim - "Rockin' Around the Christmas Tree"
Slade - "Merry X-Mas Everybody"
Cisilia feat. Hasan Shah - "Kold december"
Sam Smith - "Have Yourself a Merry Little Christmas"
Michael Ball - "Driving Home For Christmas"
Shu-Bi-Dua - "Den Himmelblå"
Bobby Helms - "Jingle Bell Rock"
Sys Bjerre - "Det'cember"
Elton John - "Step Into Christmas"
Diskofil - "Til julebal i nisseland" (Plagiat version)
Bryan Adams - "Christmas Time"
Aqua - "Spin Me a Christmas"
The Pussycat Dolls - "Santa Baby"
Sukkerchok - "Hele Julenat, Hele Juledag"
Bing Crosby - "White Christmas"
ABBA - "Happy New Year
Tuborg Juleband - "Tuborg Julebryg Jingle"

Hitlister

Kilder 

Musik i 2017
Musik fra Danmark
Søndre Ringvej (Give)

Søndre Ringvej  er en tosporet ringvej, der går igennem det sydlige Give.

Ringvejen er med til at lede trafikken uden om byen og ud til bl.a. Midtjyske Motorvej (primærrute 18), der går mod Herning og Vejle, samt motortrafikvejen Farrevej (primærrute 30), der går mod Billund og Billund Lufthavn, så byen ikke bliver belastet af for meget gennemkørende trafik.

Vejen forbinder Diagonalvejen i vest med Torvegade i øst og har forbindelse til Hyldevang og Ringivevej.

Kilder 

Give
Bygninger, konstruktioner og anlæg i Vejle Kommune
Ringveje i Danmark
Nordre Ringvej (Aalestrup)

Nordre Ringvej  er en tosporet ringvej, der går nord om Aalestrup. 

Ringvejen er med til at lede trafikken, der skal ad sekundærrute 561 mod Hobro og Hvalpsund samt primærrute 13 mod Viborg og Aalborg, nord om Aalestrup, så byen ikke bliver belastet af for meget gennemkørende trafik.

Vejen forbinder Hovedvejen primærrute 13 i øst med Glerupvej i vest og har forbindelse til Borgergade, Testrupvej, Sognevejen og Bygumvej. Vejen blev færdiggjort i 1991.

Kilder 

Aalestrup
Ringveje i Danmark
Bygninger, konstruktioner og anlæg i Vesthimmerlands Kommune
100 vandfald i Japan

er en liste over vandfald i Japan, der blev udarbejdet i 1990 af det japanske miljøministerium.

Baggrunden 
Ifølge den japanske regering er der 517 navngivne vandfald i Japan. Mange af disse vandfald er placeret i fjerntliggende bjergområder, men på grund af stigningen i vandreture og turisme de seneste år er antallet af besøgende steget dramatisk, hvilket i høj grad påvirker belastningen på det omgivende miljø.

Liste

Galleri

Kilder og eksterne henvisninger 
 Must Love Japan 
 The Best 100 Waterfalls of Japan 

Vandfald i Japan
CakePHP

CakePHP er et open source web-framework. Det følger model–view–controller (MVC) tilgangen, og er skrevet i PHP, modelleret efter begreber af Ruby on Rails, og distribueret under MIT Licens.

CakePHP bruger velkendte softwareudvikling begreber og software design mønstre, såsom konvention over konfiguration, model–view–controller, active record, foreningen data kortlægning, og front controller.

CakePHP startede i april 2005, da en polske programmør Michal Tatarynowicz skrev en minimal version af en rapid application development i PHP, og navngav det Cake. Han offentliggjorde dette framework under MIT licens, og åbnet det op for et online fællesskab af udviklere.
I december 2005 grundlagde L. Mestre og G. J. Woodworth Cake Software Foundation for at fremme udvikling relateret til CakePHP. Version 1.0, som blev udgivet i maj 2006.

Et af projektets inspirationer var Ruby on Rails, og bruger mange af dens begreber.
Fællesskabet er siden vokset og skabt flere sub-projekter.

I oktober 2009 trak projektleder Woodworth og udvikler N. Abele sig fra projektet for at fokusere på deres egne projekter, herunder Lithium web framework (tidligere en del af CakePHP projektet). Det resterende udviklings team forsat med at fokusere på den oprindelige projektplan, der blev defineret tidligere.

Konferencer 
The Cake Software Foundation driver en årlig konference med fokus på CakePHP kaldet CakeFest. Det blev oprindeligt afholdt som en tilbagevendende begivenhed i 2008.

Henvisninger 

PHP
Web frameworks
Fri software
PHP frameworks